
       DGBFCIMS
                                                                                                              Direcția Metodologie și Sinteză


	ACTUL NORMATIV:
	Ordinul preşedintelui Agenţiei Naţionale de Administrare Fiscală nr. 1425/15.10.2026 pentru modificarea Ordinului preşedintelui Agenţiei Naţionale de Administrare Fiscală nr. 352/2022 pentru aprobarea Procedurii de soluţionare a deconturilor cu sume negative de taxă pe valoarea adăugată cu opţiune de rambursare

	Sursa:
	Monitorul Oficial al României, Partea I, nr. 868 din 16 octombrie 2026



[image: image2]Potrivit actului normativ menționat, în baza de date specială vor fi înscrise şi persoanele impozabile care prezintă un risc de rambursare necuvenită a TVA întrucât se află în cel puţin una dintre situaţiile prevăzute în anexa nr. 6 la ordin. Ca urmare a analizei efectuate, compartimentul de specialitate întocmeşte un referat motivat, prin care propune înscrierea persoanei impozabile în baza de date specială. Persoana impozabilă pentru care referatul a fost aprobat de către conducătorul structurii de administrare va fi înscrisă de către compartimentul de specialitate în baza de date specială.

👉  Anexa nr. 6 prevede SITUAŢIILE din care rezultă că persoanele impozabile prezintă un risc de rambursare necuvenită a TVA, altele decât cele prevăzute la art. 169 alin. (4) lit. a)-c) din Legea nr. 207/2015 privind Codul de procedură fiscală, respectiv:
1. Persoana impozabilă are administratori sau participanţi semnificativi la capitalul social, care figurează în baza de date specială privind riscul de rambursare necuvenită a TVA;
2. Persoana impozabilă are administratori sau participanţi semnificativi la capitalul social, care deţin asemenea calităţi la alte persoane impozabile care figurează în Baza de date specială privind riscul de rambursare necuvenită a TVA;
3. Persoana impozabilă însăşi, administratorii sau participanţii semnificativi la capitalul social au înscrise în cazierul fiscal informaţii privind atragerea răspunderii solidare cu debitorul, stabilită prin decizie a organului fiscal competent, sau atragerea răspunderii patrimoniale cu debitorul ajuns în stare de insolvenţă pronunţată prin hotărâre judecătorească definitivă;
4. Persoanele cu atribuţii de reprezentare sau de administrare a persoanei impozabile sau participanţii semnificativi la capitalul social au înscrise în cazierul fiscal fapte care sunt sancţionate ca infracţiuni;
5. Persoana impozabilă a efectuat regularizări ale taxei pe valoarea adăugată deductibile sau colectate în perioada din care provine suma solicitată la rambursare, cu impact semnificativ asupra sumei solicitate la rambursare;

6. Se constată creşterea semnificativă a sumei solicitate la rambursare faţă de solicitările anterioare;
7. Se constată frecvenţa ridicată a corecţiilor de erori materiale în perioada din care provine suma solicitată la rambursare, cu impact semnificativ asupra sumei solicitate la rambursare, fără luarea în considerare a corecţiilor de erori materiale efectuate de organul fiscal, din oficiu;
8. Persoana impozabilă nu are depuse, la data depunerii decontului cu opţiune de rambursare, declaraţiile fiscale D394, D390, D406 al căror termen de depunere a expirat;
9. Persoana impozabilă se află în procedurile de prevenire a insolvenţei, potrivit legii;
10. Persoana impozabilă se află în insolvabilitate;
11. Persoana impozabilă a fost înfiinţată cu mai puţin de 6 luni înaintea depunerii decontului cu sume negative de TVA cu opţiune de rambursare supus soluţionării;
12. Se constată că valoarea TVA înscrisă în facturile emise raportate în sistemul RO e-Factura şi bonurile fiscale raportate în sistemul RO e-Case de marcat este semnificativ mai mare decât valoarea TVA colectată pentru operaţiuni interne înscrisă în deconturile de TVA în perioada din care provine suma solicitată la rambursare, cu luarea în considerare a prevederilor legale referitoare la sistemul TVA la încasare;
13. Se constată că valoarea TVA deductibilă pentru achiziţii de bunuri/servicii în interiorul ţării inclusă în deconturile de TVA depuse de persoana impozabilă în perioada din care provine suma solicitată la rambursare este semnificativ mai mare decât valoarea TVA aferentă facturilor raportate în sistemul RO e-Factura de furnizorii acesteia, cu luarea în considerare a prevederilor legale referitoare la sistemul TVA la încasare;
14. Cel puţin unul dintre furnizorii care au emis facturile din care provine o proporţie semnificativă a TVA deductibilă înscrisă în deconturile de TVA depuse de persoana impozabilă în perioada din care provine suma solicitată la rambursare se află în oricare dintre următoarele situaţii:

a) figurează în baza de date specială privind riscul de rambursare necuvenită;

b) figurează în baza de date specială privind persoanele impozabile pentru care a fost declanşată procedura de lichidare voluntară sau a fost deschisă procedura de insolvenţă;

c) are înscrise în cazierul fiscal fapte care sunt sancţionate ca infracţiuni;

d) nu a depus declaraţiile fiscale D300, D394, D390, D406 pentru care a intervenit obligaţia legală de depunere în perioada din care provine suma solicitată la rambursare şi al căror termen de depunere a expirat la data analizei;

e) valoarea TVA înscrisă în facturile emise raportate în sistemul RO e-Factura şi bonurile fiscale raportate în sistemul RO e-Case de marcat este semnificativ mai mare decât valoarea TVA colectată pentru operaţiuni interne înscrisă în deconturile de TVA în perioada din care provine suma solicitată la rambursare, cu luarea în considerare a prevederilor legale referitoare la sistemul TVA la încasare;
f) se află în stare de insolvabilitate, insolvenţă/reorganizare, faliment sau în procedurile de prevenire a insolvenţei;

g) înregistrează obligaţii fiscale restante reprezentând TVA;

h) figurează, la data analizei, în Registrul contribuabililor/plătitorilor inactivi/reactivaţi sau în Registrul persoanelor impozabile a căror înregistrare în scopuri de TVA conform art. 316 din Legea nr. 227/2015 privind Codul fiscal, cu modificările şi completările ulterioare a fost anulată;

i) a fost înregistrat/reînregistrat în scopuri de TVA în ultimele 6 luni şi utilizează altă perioadă fiscală decât luna calendaristică pentru declararea şi plata TVA;

j) a fost înfiinţat cu mai puţin de 6 luni înaintea depunerii DNOR care face obiectul analizei.

👉  Prevederile prezentului ordin se aplică începând cu deconturile cu sume negative de TVA cu opţiune de rambursare aferente lunii septembrie 2026, respectiv trimestrului III al anului 2026, cu termen legal de depunere până la data de 26 octombrie 2026 inclusiv.

⚠️ Deconturile cu sume negative de TVA cu opţiune de rambursare aflate în curs de soluţionare la data intrării în vigoare a acestui ordin se soluţionează potrivit procedurii în vigoare la data depunerii lor, fără a fi luate în considerare efectele juridice produse în perioada de aplicare a Ordinului preşedintelui Agenţiei Naţionale de Administrare Fiscală nr. 1.123/2026 pentru modificarea şi completarea Ordinului preşedintelui Agenţiei Naţionale de Administrare Fiscală nr. 352/2022 pentru aprobarea Procedurii de soluţionare a deconturilor cu sume negative de taxă pe valoarea adăugată cu opţiune de rambursare.

⚠️  Actul normativ prezentat poate fi consultat la adresa: https://monitoruloficial.ro/Monitorul-Oficial--PI--868--2026.html.

!!! Acest material este destinat exclusiv informării dumneavoastră personale. Informațiile oferite reprezintă doar o sinteză a  reglementărilor  publicate şi pentru a vă conforma prevederilor legale, consultați actele normative menționate.

